b'\n_START_ARTICLE_\nFolkemusikk\n_START_PARAGRAPH_\nFolkemusikk, i begrepets opprinnelige mening, er \xc2\xabfolkets musikk\xc2\xbb, musikk av og for folket i motsetning til mer sofistikert kunstmusikk for de h\xc3\xb8yere samfunnslag. Folkemusikk er s\xc3\xa5ledes ikke \xc3\xa9n bestemt sjanger, men benyttes ofte om eldre, tradisjonell musikk, enten spilt med tradisjonelle musikkinstrumenter eller musikk fra ukjente komponister som har blitt videreformidlet av ulike musikere. Folkemusikk som betegnelse er dog vanskelig \xc3\xa5 definere tilfredsstillende og er omdiskutert, og knyttes til flere kriterier: musikalsk stil, sjanger, bruk, framf\xc3\xb8ring, tradisjon og opphav, og etniske kriterier._NEWLINE_Folkemusikk kan ofte knyttes til et bestemt avgrenset nasjonalt omr\xc3\xa5de med egne musikalske tradisjoner og musikkinstrumenter, i Norge er eksempelvis hardingfele et karakteristisk s\xc3\xa6rtrekk, mens andre land har andre instrumenter og klanger som preger musikken. Moderne tids globalisering har jevnet ut tradisjonelle s\xc3\xa6rtrekk: Tyske musikere kan i dag spille irsk folkemusikk, og svenske musikere kan spille amerikansk tradisjonell folkemusikk (jf. oldtime), samtidig som de ogs\xc3\xa5 kan framf\xc3\xb8re egne nasjonal musikk. _NEWLINE_Folkemusikk var delt og ut\xc3\xb8vd av hele samfunnet, og ikke utelukkende av kun et bestemt samfunnslag eller utelukkende av profesjonelle ut\xc3\xb8vere. I alle kulturer var det likevel slik at de beste ut\xc3\xb8verne var s\xc3\xa5 etterspurte at de n\xc3\xa6rmest kunne leve av utkommet. I India er folkemusikerne n\xc3\xa6rmest en egen kaste fra gammelt av, spesielt sitar- og tabla-ut\xc3\xb8verne. I Norge kunne de beste spellemennene v\xc3\xa6re tilsvarende anerkjente. Noen, som Myllarguten, var s\xc3\xa5 etterspurte at de nesten fikk for mye av det gode. Til gjengjeld fikk slike ut\xc3\xb8vere god st\xc3\xb8tte i sine egne bygder. Folkemusikk ble overlevert fra ut\xc3\xb8ver til ut\xc3\xb8ver og fra generasjon til generasjon. Folkemusikere spilte opprinnelig ogs\xc3\xa5 ved s\xc3\xa6rskilte fester og markeringer, som f\xc3\xb8dsel, bryllup og til dans generelt.\n_START_SECTION_\nSjangeroverskridelser\n_START_PARAGRAPH_\nSiden midten av 1900-tallet har begrepet folkemusikk blitt mindre og mindre entydig, og har f\xc3\xa5tt flere ulike betydninger som stundom kan motsi hverandre. Det har ogs\xc3\xa5 v\xc3\xa6rt hensiktsmessig \xc3\xa5 skille mellom tradisjonell folkemusikk og samtidsfolkemusikk. En annen betegnelse er world music, verdensmusikk, som samler all folkemusikk som ikke faller innenfor vestlig musikktradisjoner, eller folkemusikere fra ulike land og tradisjoner som spiller sammen. Samiske Mari Boine plasseres utenfor Norge i denne betegnelsen. Kanskje spesielt de siste \xc3\xa5rene har det oppst\xc3\xa5tt musikk som lar det v\xc3\xa6re flytende grenser mellom sjangrene. Entydig kan folkemusikk likevel v\xc3\xa6re en bestemt form for musikksjanger med ulike undergrupper, men som utg\xc3\xa5r og er p\xc3\xa5virket fra det som konkretiseres som tradisjonell folkemusikk. Som all popul\xc3\xa6rmusikk blir ogs\xc3\xa5 folkemusikksjangeren som oftest ut\xc3\xb8vd av eksperter og profesjonelle ut\xc3\xb8vere, og blir utgitt og distribuert p\xc3\xa5 plater og spilt p\xc3\xa5 organiserte forestillinger. Popul\xc3\xa6rmusikken fyller dermed en del av de roller og den hensikt som den opprinnelige folkemusikken en gang hadde._NEWLINE_Folkemusikk og begrepets assosiasjoner kan ofte b\xc3\xa5de utvides og/eller begrenses ved at det settes sammen med andre begreper som for eksempel rock. I dette finnes folkrock som representerer en musikksjanger hvor man har tradisjonell popul\xc3\xa6r folkemusikk med elektriske instrumenter (gitar, bass, trommer) iblandet tradisjonelle elementer (fele, norsk tekst). I Norge er Olav Stedje og Odd Nordstoga eksempler p\xc3\xa5 ut\xc3\xb8vere i denne sjangeren.\n_START_SECTION_\nOpprinnelse\n_START_PARAGRAPH_\nGjennom det meste av menneskelig forhistorie og historie ble musikk framf\xc3\xb8rt av vanlige mennesker b\xc3\xa5de i deres arbeid og deres fritid. Arbeid var b\xc3\xa5de manuelt og kollektivt, og manuelt arbeid omfattet ofte at arbeiderne sang til arbeidet, noe som tjente flere praktiske form\xc3\xa5l. Det minsket kjedsommeligheten av gjentakende, repeterende oppgaver, det holdt rytmen ved synkroniserte dytting og trekking, og det satte tempoet ved mange aktiviteter som planting, luking, h\xc3\xb8sting, tresking, veving og kornmaling. I fritid var synging og spilling p\xc3\xa5 musikkinstrumenter vanlige former for underholdning og historiefortelling \xe2\x80\x94 antagelig mer enn hva som er vanlig i dag hvor elektronisk teknologier og utstrakt lese- og skrivekyndighet har gjort andre former for underholdning og deling av informasjon konkurransedyktig._NEWLINE_Det er ulike oppfatninger om folkemusikkens opprinnelse. Det er hevdet at det var kunstmusikk som ble endret og antagelig ble nedvurdert ved at den ble spredt muntlig, og det er sagt at den reflekterer karakteren til det folk som har skapt den. Tradisjonelt har kulturell formidling av folkemusikk skjedd via at den er spilt p\xc3\xa5 geh\xc3\xb8r, skj\xc3\xb8nt former for notasjon kan ogs\xc3\xa5 ha blitt benyttet. _NEWLINE_Det engelske begrepet \xc2\xabfolklore\xc2\xbb, folkeminne, for \xc3\xa5 beskrive tradisjonell folkemusikk og folkedans har g\xc3\xa5tt inn i ordforr\xc3\xa5det i mange europeiske land. Mange land har hatt egne folkeminnegranskere som har samlet inn folkemusikk. Skillet mellom \xc2\xabautentisk\xc2\xbb folkemusikk og nasjonale og popul\xc3\xa6re sanger generelt har alltid v\xc3\xa6rt l\xc3\xb8st, s\xc3\xa6rlig i USA og Tyskland, eksempelvis har popul\xc3\xa6re sangkomponister som Stephen Foster blitt karakterisert som \xc2\xabfolkemusiker\xc2\xbb i USA. Det internasjonale folkemusikkr\xc3\xa5det, en ikke-statlig organisasjon anerkjent av UNESCO, har en definisjon av folkemusikk som tillater at begrepet ogs\xc3\xa5 kan bli benyttet p\xc3\xa5 \xc2\xabmusikk som har sin opprinnelse hos en individuell komponist og har deretter blitt opptatt i den uskrevne, levende tradisjonen til et samfunn. Men begrepet dekker ikke en sang, dans eller melodi som har blitt overtatt ferdiggjort og forblitt uendret.\xc2\xbb_NEWLINE_ _NEWLINE_I tiden etter den andre verdenskrig har folkemusikk f\xc3\xa5tt fornyet interesse i USA og Storbritannia og s\xc3\xa5ledes fremmet en ny musikksjanger, samtidsfolkemusikk og gitt en tilleggmening til begrepet folkemusikk. Populariteten til innspillinger av \xc2\xabsamtidsfolkemusikk\xc2\xbb, ogs\xc3\xa5 kalt for \xc2\xabekte musikk\xc2\xbb ved at den som regel framf\xc3\xb8res med akustiske musikkinstrumenter, har f\xc3\xb8rt til kategorien \xc2\xabFolk\xc2\xbb kom til Grammy-prisen i 1959. I 1970 ble dette begrepet fjernet til fordel for kategorien \xc2\xabBeste etniske eller tradisjonelle innspilling (inkludert tradisjonell blues)\xc2\xbb mens 1987 innf\xc3\xb8rte et skille mellom \xc2\xabBeste innspilling av tradisjonell \xc2\xabfolkemusikk\xc2\xbb og \xc2\xabBeste innspilling av samtidsfolkemusikk\xc2\xbb. Etter dette har kategorien \xc2\xabTradisjonell musikk\xc2\xbb utviklet seg til andre. Begrepet \xc2\xabfolkemusikk\xc2\xbb kunne p\xc3\xa5 begynnelsen av 2000-tallet dekke sanger-l\xc3\xa5tskrivere, som  Buffy Sainte-Marie og Bob Dylan, som begynte sin karriere p\xc3\xa5 1960-tallet, og mye mer. Dette fullf\xc3\xb8rte en prosess hvor \xc2\xabfolkemusikk\xc2\xbb ikke lenger hadde utelukkende betydningen tradisjonell folkemusikk.'